Монгол Улсын Засгийн газрын 20...... оны

............... дугаар тогтоолын хавсралт

**ГАЗРЫН НЭГДМЭЛ САНГИЙН**

**ТАЙЛАН ЭРХЛЭХ ЖУРАМ**

**Нэг. Нийтлэг үндэслэл**

 1.1. Газрын нэгдмэл сангийн удирдлагын нэгдсэн цахим систем /цаашид “цахим систем” гэх/-ээр дамжуулан Газрын нэгдмэл сангийн тайлан /цаашид “газрын тайлан” гэх/-гийн өгөгдөл, мэдээллийг бүрдүүлэх, нэгтгэх, тайлагнах, хяналт тавих, холбогдох дээд шатны байгууллагад танилцуулахтай холбогдсон харилцааг зохицуулахад энэхүү журмыг дагаж мөрдөнө.

 1.2. Энэхүү журмыг газрын асуудал эрхэлсэн төрийн захиргааны төв байгууллага, газрын асуудал эрхэлсэн төрийн захиргааны байгууллага /цаашид “агентлаг” гэх/, аймаг, нийслэл, дүүргийн газрын асуудал эрхэлсэн байгууллага, сумын газрын даамал дагаж мөрдөнө.

 1.3. Байгаль орчны асуудал эрхэлсэн төрийн захиргааны төв байгууллага, Геологи, уул уурхайн асуудал эрхэлсэн төрийн захиргааны байгууллага, Улсын бүртгэлийн асуудал эрхэлсэн төрийн захиргааны байгууллага, Татварын асуудал хариуцсан төрийн захиргааны байгууллага /цаашид “төрийн бусад байгууллага” гэх/ төрийн мэдээлэл солилцооны “ХУР” системээр дамжуулан газрын тайлангийн өгөгдөл, мэдээллийг бүрдүүлж, тайлагнахад энэхүү журмыг баримтална.

 1.4. Газрын нэгдмэл санг Газрын тухай хуулийн 10-16 дугаар зүйлд заасны дагуу ангилж, газрын тайланд тусгана.

 1.5. Газрын тайлан нь сум, дүүргийн тайлан, аймаг, нийслэлийн тайлан, улсын нэгдсэн тайлан гэсэн түвшинтэй байна.

 1.6. Газрын тайланг цахим системээр дамжуулан эрхэлж, хөтөлнө.

 1.7. Агентлаг нь цахим системээс газрын тайлан гаргах аргачилсан зааврыг боловсруулан баталгаажуулж, аймаг, нийслэл, дүүргийн газрын асуудал эрхэлсэн байгууллага, сумдын газрын даамлыг мэргэжил, арга зүйн заавар зөвлөгөөгөөр ханган ажиллана.

**Хоёр. Газрын тайлангийн өгөгдөл, мэдээллийг бүрдүүлэх**

2.1. Газрын тайлангийн өгөгдөл, мэдээлэл цахим системд бүртгэлтэй мэдээлэлд үндэслэгдсэн байна.

 2.2. Аймаг, нийслэл, дүүргийн газрын асуудал эрхэлсэн байгууллага, сумын газрын даамал цахим системээр дамжуулан газрын тайлангийн өгөгдөл, мэдээллийг бүрдүүлнэ.

 2.3. Төрийн бусад байгууллага төрийн мэдээлэл солилцооны “ХУР” цахим системээр дамжуулан газрын нэгдмэл сангийн талаарх мэдээллийг солилцож, газрын тайланд тусгуулна.

 2.4. Энэхүү журмын 2.2, 2.3.-т заасан мэдээллийн үнэн зөв байдлыг цахим системд оруулсан байгууллага бүрэн хариуцаж, мэдээллийг тухай бүр шинэчилж байна.

**Гурав. Газрын тайлангийн бүрдэл, агуулга**

3.1. Газрын тайлан нь дараах бүрдэлтэй байна. Үүнд:

3.1.1. Газрын тайлангийн маягтын дагуу гаргасан хүснэгтэн тайлан;

3.1.2. Тайлант онд газрын харилцааны чиглэлээр хийгдсэн ажлын

бичмэл тайлан.

3.2. Газрын тайлангийн маягтууд нь энэхүү журмын хавсралтаар батлагдсан байх бөгөөд дараах төрөлтэйгээр, дор дурдсан мэдээллийг агуулсан байна.

Үүнд:

 3.2.1. Газрын нэгдмэл сангийн үндсэн ангиллын талбайн хэмжээг аймаг, нийслэл, сум, дүүргээр тусгасан “Газрын нэгдмэл сангийн үндсэн ангиллын тайлан” /маягт ГНСТ-1/;

 3.2.2. Газрын нэгдмэл сангийн дэлгэрэнгүй ангиллын талбайн хэмжээг аймаг, нийслэл, сум, дүүргээр тусгасан “Газрын нэгдмэл сангийн дэлгэрэнгүй ангиллын тайлан” /маягт ГНСТ-2/;

 3.2.3. Хот, тосгон, бусад суурин газрын газар ашиглалтын зориулалтаар нь талбайн хэмжээг аймаг, нийслэл, сум, дүүргээр тусгасан “Хот, тосгон, бусад суурин газрын тайлан” /маягт ГНСТ-3/;

3.2.4. Улсын тусгай хэрэгцээний зориулалтаар авсан газрын талбайн хэмжээг тусгасан “Улсын тусгай хэрэгцээний газрын тайлан” /маягт ГНСТ-4/;

 3.2.5. Тайланд онд газрын нэгдмэл сангийн нэг ангиллаас нөгөө ангилалд шилжсэн газрын өөрчлөлт, шилжилт хөдөлгөөний тэнцэл болох “Газрын нэгдмэл сангийн шилжилт хөдөлгөөний тайлан” /маягт ГНСТ-5/;

 3.2.6. Иргэн, аж ахуйн нэгж, байгууллагын өмчлөл, эзэмшил, ашиглалтанд олгогдсон газрыг талбайн хэмжээгээр илэрхийлсэн “Газрын эрх зүйн байдлын тайлан” /маягт ГНСТ-6/:;

 3.2.7. Газрын кадастрын мэдээллийн нэгдсэн системд бүртгэлтэй газар өмчлөгч, эзэмшигч, ашиглагчийн тоог тусгасан “Газрын улсын бүртгэлийн тайлан” /маягт ГНСТ-7/;

 3.2.8. Монгол Улсын иргэнд өмчлүүлсэн газрын талбайн хэмжээ, газар өмчлөгчийн тоо хэмжээг тусгасан “Монгол Улсын иргэнд өмчлүүлсэн газрын тайлан” /маягт ГНСТ-8/;

 3.2.9. Газрын төлбөрийн тухай хуулиар хөнгөлөлт, чөлөөлөлт тооцогдохоос бусад нэгж талбаруудад Газрын төлбөр, татварын системээр дамжуулан ногдуулалт, төлбөр тооцсон талбай, газрын төлбөрийг төлвөл зохих, төлсөн, үлдэгдэл төллбөрийн харуулсан “Газрын төлбөр ногдуулалт, төлөлтийн тайлан” /маягт ГНСТ-9/;

 3.2.10. Газрын нэгдмэл сангийн дэлгэрэнгүй ангилал тус бүрээр байгалийн болон хүний үйл ажиллагааны улмаас газарт учруулсан хохирол, хөрс, ургамлын талхлагдал, доройтол, газрын элэгдэл, эвдрэлийн талбайн хэмжээг тайлагнах “Газарт учруулсан хохирлын тайлан” /маягт ГНСТ-10/;

 3.2.11. Улсын болон орон нутгийн төсвийн хөрөнгө, хандив, тусламж, хувийн хөрөнгөөр газрыг хамгаалж, нөхөн сэргээсэн газрын талбайн хэмжээг тусгасан “Газар хамгаалах, нөхөн сэргээсэн арга хэмжээний тайлан” /маягт ГНСТ-11/.

3.3. Газрын бичмэл тайланд дараах зүйлүүдийг тоо баримттайгаар, дэлгэрэнгүй тусгах бөгөөд цахим системийн мэдээллийг үндэслэл болгоно. Үүнд:

3.3.1. Тайлант жилд газрын харилцааны салбарын хуулийн хэрэгжилт, биелэлтийг хангах талаар хэрэгжүүлсэн арга хэмжээ, хууль тогтоомжийн хэрэгжилтийн байдал;

3.3.2. Хууль тогтоомжийн хэрэгжилт, биелэлтэд хийсэн хяналт шалгалт, илэрсэн зөрчил, авсан арга хэмжээ;

3.3.3. Газрын харилцааны салбарын боловсон хүчний хангамж, өөрчлөлт;

3.3.4. Газрын харилцааны чиглэлээр хүлээн авсан өргөдөл хүсэлт, тэдгээрийн барагдуулалт;

3.3.5. Газар зохион байгуулалтын төлөвлөгөө, түүний хэрэжилт;

3.3.6. Газрын улсын бүртгэл, газрын хуваарилалт;

3.3.7. Газрын нэгдмэл сангийн ангилал, газар ашиглалтын төрөлд гарсан өөрчлөлт, шилжилт, тэдгээрийн үндэслэл, тайлбар;

3.3.8. Газрын төлбөр ногдуулалт, төлөлтийн байдал;

3.3.9. Засаг захиргаа, нутаг дэвсгэрийн нэгжийн хилийн цэсийн болон иргэн, аж ахуйн нэгж, байгууллагын газар өмчлөл, эзэмшил, ашиглалтын талаар гарсан маргаан, тэдгээрийн шийдвэрлэлт;

3.3.10. Газар эзэмших, ашиглах эрхийн дуудлага худалдаа, төсөл сонгон шалгаруулалт;

3.3.11. Газрын барьцаа, газрын зах зээл, газрыг эдийн засгийн эргэлтэнд оруулсан талаарх дэлгэрэнгүй судалгаа, мэдээлэл.

3.3.12. Газрын төлөв байдал, чанарт гарсан өөрчлөлт, энэ талаарх дүгнэлт;

3.3.13. Газар хамгаалах, нөхөн сэргээх талаар хэрэгжүүлсэн арга хэмжээ, тэдгээрт зарцуулсан хөрөнгө, зардлын хэмжээ;

3.3.14. Газрыг зохистой ашиглах, хамгаалах талаар газар өмчлөгч, эзэмшигч, ашиглагч нараас хэрэгжүүлсэн арга хэмжээ, үр дүн;

**Дөрөв. Газрын тайланг баталгаажуулах**

4.1. Цахим системээс хүснэгтэн тайлан, мэдээллийг дурын хугацаанд гарган тайлагнах боломжийг бүрдүүлсэн байх бөгөөд жил бүрийн 12 дугаар сарын 01-ний өдрийн байдлаар эцэслэн гаргаж, газрын тайланд тусгана.

4.2. Цахим системээс гаргасан хүснэгтэн тайлан нь нууцлал бүхий код /QR код/-оор баталгаажсан байна.

4.3. Төрийн мэдээлэл солилцооны “ХУР” системээр дамжуулан өгөгдөл, мэдээлэл бүрдүүлсэн төрийн бусад байгууллага нь тайлангийн мэдээллийг тайлант жилийн 12 дугаар сарын 01-ний байдлаар эцэслэн, бичмэл тайланг 12 дугаар сарын 15-ны өдрийн дотор цахим системээр илгээнэ.

4.4. Сум, дүүргийн газрын тайланг сумын газрын даамал, дүүргийн газрын асуудал эрхэлсэн байгууллага, аймаг, нийслэлийн газрын тайланг аймаг, нийслэлийн газрын асуудал эрхэлсэн байгуууллага гарган тухайн шатны Иргэдийн Төлөөлөгчдийн Хурлаар хэлэлцүүлнэ.

4.5. Сум, дүүрэг, аймаг, нийслэлийн газрын тайлан болон тайлан хэлэлцсэн тухай Иргэдийн Төлөөлөгчдийн Хурлын тогтоол /pdf өргөтгөлтэй файл/-ыг цахим системд оруулан, илгээнэ.

4.6. Сум, дүүргийн газрын тайланг аймаг, нийслэлийн газрын асуудал эрхэлсэн байгууллага, аймаг, нийслэлийн газрын тайланг агентлаг цахим системээр хүлээн авна.

4.7. Газрын тайланг цахим системээр хүлээн авч, цахим системд бүртгэлтэй мэдээлэлтэй тулган шалгаж, хянан, шаардлага хангасан газрын тайланг “Баталгаажсан” тухай мэдэгдлийг цахимаар хүргүүлж, шаардлага хангаагүй газрын тайланг буцаана.

4.8. Агентлаг нь Улсын хэмжээний нэгдсэн тайланг цахим системээс гарган холбогдох хуралд танилцуулан баталгаажуулан Газрын асуудал эрхэлсэн төрийн захиргааны төв байгууллагаар уламжлуулан Газрын тухай хуульд заасан хугацаанд Засгийн газарт танилцуулна.

**Тав. Газрын тайланг олон нийтэд мэдээлэх**

5.1. Газрын тайланг баталгаажуулснаар цахим системд аймаг, нийслэл, сум, дүүргийн газрын тайлан олон нийтэд нээлттэй, ил тод болно.

5.2. Агентлаг нь Улсын нэгдсэн газрын тайланг цахим системээр олон нийтэд нээлттэй, ил тод мэдээлнэ.

**Зургаа. Хяналт, хариуцлага**

6.1. Аймаг, нийслэлийн газрын тайлангийн үнэн зөв байдалд агентлаг, сум, дүүргийн газрын тайлангийн үнэн зөв байдалд аймаг, нийслэлийн газрын асуудал эрхэлсэн байгууллага тус тус хяналт тавина.

6.2. Газрын нэгдмэл сангийн удирдлагын нэгдсэн цахим системд мэдээлэл буруу оруулсан, захирамж, шийдвэргүйгээр газрын нэгдмэл сангийн ангиллыг шилжүүлсэн, тайлан мэдээ буруу гаргасан албан тушаалтанд Төрийн албаны тухай хуульд заасан хариуцлага хүлээлгэнэ.

---оОо—